b'\n_START_ARTICLE_\nKarin\xc4\x97s aeronautikos skyrius\n_START_SECTION_\n\xc4\xaek\xc5\xabrimas\n_START_PARAGRAPH_\n1918 m. buvo nutarta, kad Orlaivi\xc5\xb3 gamybos valdyba (angl. Aircraft Production Board , po 1917 m. spalio 1 d. vadinta Orlaivi\xc5\xb3 valdyba (angl. Aircraft Board) ir JAV Ry\xc5\xa1i\xc5\xb3 korpuso Aviacijos sekcija nesusidoroja su l\xc4\x97ktuv\xc5\xb3 gamybos u\xc5\xbeduotimi siekiant 1918 m. vasar\xc4\x85 Pranc\xc5\xabzijoje suformuoti tinkamas kovines oro paj\xc4\x97gas. Prezidento V. Vilsono administracija \xc4\x97m\xc4\x97si pertvarkyti JAV karin\xc4\x97s aviacijos valdymo strukt\xc5\xabras. 1918 m. baland\xc5\xbeio 24 d. Aviacijos sekcijai priklaus\xc4\x99s Oro skyrius (iki 1917 m. spalio 1 d. buv\xc4\x99s Aviacijos sekcijos Aeronautikos skyrius, dar anks\xc4\x8diau buv\xc4\x99s JAV Ry\xc5\xa1i\xc5\xb3 korpuso Aeronautikos skyrius) buvo pervadintas \xc4\xaf Karin\xc4\x97s aeronautikos skyri\xc5\xb3._NEWLINE_1918 m. gegu\xc5\xbe\xc4\x97s 20 d. \xc4\xaesaku Nr. 2862 Karin\xc4\x97s aeronautikos skyrius karo laikotarpiui ir dar pusme\xc4\x8diui buvo i\xc5\xa1keltas i\xc5\xa1 Ry\xc5\xa1i\xc5\xb3 korpuso Aviacijos sekcijos. Karin\xc4\x97s aeronautikos skyrius paskirtas atsakingu u\xc5\xbe armijos aviacijos administravim\xc4\x85, apmokym\xc4\x85, orlaivi\xc5\xb3 technini\xc5\xb3 charakteristik\xc5\xb3 derinim\xc4\x85, personal\xc4\x85 ir infrastrukt\xc5\xabr\xc4\x85. Vadovas buvo Karin\xc4\x97s aeronautikos skyriaus direktorius (angl. Director of Military Aeronautics), tiesiogiai pavaldus Karo departamento sekretoriui Niutonui Beikeriui (Newton Baker). Tuometin\xc4\x99 Orlaivi\xc5\xb3 valdyb\xc4\x85 pakeit\xc4\x97 Orlaivi\xc5\xb3 gamybos biuras (angl. Bureau of Aircraft Production; BAP), kuriam vadovavo civilis direktorius D\xc5\xbeonas Rajanas (John D. Ryan), ankstesnis tresto \xe2\x80\x9eAnaconda Copper\xe2\x80\x9c prezidentas, baland\xc5\xbeio 24 d. paskirtas orlaivi\xc5\xb3 gamybos direktoriumi.\n_START_SECTION_\nPerformavimas \xc4\xaf Oro tarnyb\xc4\x85\n_START_PARAGRAPH_\nPo keturi\xc5\xb3 dien\xc5\xb3, 1918 m. gegu\xc5\xbe\xc4\x97s 24 d., Karo departamentas apibr\xc4\x97\xc5\xbe\xc4\x97 Karo aeronautikos skyriaus ir Orlaivi\xc5\xb3 gamybos biuro pareigas ir atsakomyb\xc4\x99. Tai laikoma JAV Armijos Oro tarnybos \xc4\xafk\xc5\xabrimu. Nuo 1918 m. gegu\xc5\xbe\xc4\x97s 24 d. iki 1919 m. kovo 19 d. Karin\xc4\x97s aeronautikos skyrius buvo nominalios Oro tarnybos dalis. Pripa\xc5\xbe\xc4\xafstama, kad tuo metu Karin\xc4\x97s aeronautikos skyrius ir Orlaivi\xc5\xb3 gamybos biuras sudar\xc4\x97 Oro tarnyb\xc4\x85, ta\xc4\x8diau Karo departamentas buvo nurod\xc4\x99s, kad Oro tarnybos direktorius nebus skiriamas, kadangi Orlaivi\xc5\xb3 gamybos biuras yra savaranki\xc5\xa1kas. Karin\xc4\x97s aeronautikos skyriaus direktorius veik\xc4\x97 kaip Oro tarnybos direktorius, ta\xc4\x8diau jis negal\xc4\x97jo ki\xc5\xa1tis \xc4\xaf orlaivi\xc5\xb3 gamybos klausimus._NEWLINE_1918 m. rugs\xc4\x97jo m\xc4\x97nes\xc4\xaf JAV Senatas baig\xc4\x97 tirti ankstesn\xc4\x97s Orlaivi\xc5\xb3 valdybos veikl\xc4\x85. Kriminalin\xc4\x97s veiklos neaptiko, ta\xc4\x8diau buvo prane\xc5\xa1ta, kad buvo \xc5\xa1vaistomos l\xc4\x97\xc5\xa1os, o orlaivi\xc5\xb3 gamyba buvo labai u\xc5\xbedelsta. D\xc5\xbeonas Rajanas, kuris buvo ne tik Orlaivi\xc5\xb3 gamybos biuro, bet ir ankstesn\xc4\x97s Orlaivi\xc5\xb3 valdybos vadovas, buvo paskiras Karo departamento sekretoriaus antruoju asistentu . Rugpj\xc5\xab\xc4\x8dio 28 d. jis Karo departamento \xc4\xafsakymu buvo paskirtas ir Oro tarnybos direktoriumi. Karin\xc4\x97s aeronautikos skyriaus ir Orlaivi\xc5\xb3 gamybos biuro atskirumas pasibaig\xc4\x97, ta\xc4\x8diau D\xc5\xbe. Rajanas leido \xc5\xa1iems Oro tarnybos padaliniams veikti atskirai atsiskaitant jam. Atskirumas buvo oficialiai panaikintas 1919 m. kovo 19 d._NEWLINE_Pirmasis Karo aeronautikos skyriaus direktorius buvo generolas majoras Viljamas Kenlis (William L. Kenly), jo . Jo pavaduotojas buvo pulkininkas Henris Arnoldas (Henry H. Arnold), buv\xc4\x99s pavaduotoju ir ankstesn\xc4\x97je Aviacijos sekcijoje. 1919 m. kovo 6 d. Kenlis atgavo savo nuolatin\xc4\xaf lauko artilerijos pulkininko laipsn\xc4\xaf (iki tol tur\xc4\x97jo laikin\xc4\x85j\xc4\xaf generolo majoro laipsn\xc4\xaf). Jo \xc4\xafp\xc4\x97diniu buvo numatytas brigados generolas Viljamas Mit\xc4\x8delas (William L. Mitchell). Kovo 10 d. jis buvo paskirtas direktoriumi, ta\xc4\x8diau devyniomis dienomis v\xc4\x97liau prezidentas V. Vilsonas sujung\xc4\x97 Karin\xc4\x97s aeronautikos skyri\xc5\xb3 ir Orlaivi\xc5\xb3 gamybos biur\xc4\x85 \xe2\x80\x93 paskyr\xc4\x97 jiems bendr\xc4\x85 Oro tarnybos vir\xc5\xa1inink\xc4\x85. Karin\xc4\x97s aeronautikos direktoriaus titulas liko daugiau formalus.'